b"\n_START_ARTICLE_\nDvoza\xc4\x8detnica\n_START_PARAGRAPH_\nDvoza\xc4\x8detnice, tudi DvoZa\xc4\x8detnice, (angle\xc5\xa1ko BiCapitalization) so besede \xe2\x80\x93 najve\xc4\x8dkrat zlo\xc5\xbeenke \xe2\x80\x93 z dvema velikima za\xc4\x8detnicama. Gre za nepredvidljiv tvorbeni postopek, pri katerem sta na\xc4\x8deloma z veliko za\xc4\x8detnico zapisani prvi \xc4\x8drki obeh morfemov; s tem se poudari enakovrednost in pomembnost obeh podstavnih besed. V\xc4\x8dasih druga velika za\xc4\x8detnica zaznamuje zadnjo \xc4\x8drko prvega in prvo \xc4\x8drko drugega morfema, v nekaterih primerih pa je druga velika za\xc4\x8detnica poudarjalna._NEWLINE_Podobno kot pri dvoza\xc4\x8detnicah je posebno pri programiranju pogost na\xc4\x8din pisanja ve\xc4\x8dza\xc4\x8detnic (angl. upper camel case, Pascal case) - to je zaporedje ve\xc4\x8d besed, ki so namesto s presledki lo\xc4\x8deni z veliko za\xc4\x8detnico, pri \xc4\x8demer ima veliko za\xc4\x8detnico tudi prva \xc4\x8drka v sklopu. Pri neza\xc4\x8detnicah (angl. lower camel case,  Dromedary case) pa je sklop besed prav tako namesto s presledki \xc4\x8dlenjen z velikimi za\xc4\x8detnicami, prva \xc4\x8drka sklopa pa je mala.\n_START_SECTION_\nZgledi\n_START_PARAGRAPH_\nSloven\xc5\xa1\xc4\x8dina dvoza\xc4\x8detnice pozna \xc5\xbee dlje \xc4\x8dasa, na primer pri zapisovanju kemijskih formul, kot npr. NaCl, pri kraticah, npr. za Bosno in Hercegovino (BiH), zasledimo jih tudi v neslovenskih priimkih (DiCaprio, McCarthy, McPherson ...) in iz njih izhajajo\xc4\x8dih stvarnih imenih, npr. McDonald's, McChicken ..._NEWLINE_V zadnjem \xc4\x8dasu pa se je uporaba dvoza\xc4\x8detnic razmahnila v gospodarstvu (InterCity, PlayStation, EasyJet), na medmre\xc5\xbeju (YouTube, MySpace ...) ... V slovenski Wikipediji so zgledi dvoza\xc4\x8detnic: WikiProjekt, WikiMedijin, nekatera uporabni\xc5\xa1ka imena IzTrsta, BurekBuster ..."